
Aseiniad ysgrifenedig sy’n dangos sut y gellir cydgysylltu cyfres o gyfleoedd dysgu i ddangos cynnydd mewn maes dysgu a phrofiad penodol.
Yn yr aseiniad trafodir gwahanol strategaethau y gellir eu defnyddio er mwyn asesu ar gyfer dysgu disgyblion, a phwysigrwydd gwneud hyn er mwyn sicrhau cynnydd o fewn eu dealltwriaeth, cyraeddiadau a chyflawniadau. Amlinellir y strategaethau asesu ar gyfer dysgu mwyaf addas i’w defnyddio ar gyfer y gwersi a gynllunnir. Dywed Black a Wiliam (1998) fod angen rhoi sylw sylweddol i sut gall asesu gael effaith ar gymhelliant disgyblion a’u hunan barch, yn ogystal â’r buddion o ymglymu’r disgyblion yn y broses o hunan asesu. Cynllunnir y gwersi ar gyfer disgyblion blwyddyn 6 sydd o allu cymysg, heb anghenion arbennig. Pwysleisia Black a Wiliam “teachers need to know about their pupils’ progress and difficulties with learning so that they can adapt their work to meet their needs” (Black a Wiliam, 1998, p.2). Yn ogystal â hynny noda Black a Wiliam (1998) fod athrawon yn medru casglu gwybodaeth am eu disgyblion mewn amryw ffyrdd, megis trafodaethau ac arsylwadau dosbarth neu drwy waith ysgrifenedig.
Thema’r dosbarth byddai ‘symud’ a chaiff y gwersi eu selio ar Feysydd Dysgu a Phrofiad Iechyd a Lles, Mathemateg a Rhifedd a Gwyddoniaeth a Thechnoleg. Wrth ddefnyddio’r tri Maes Dysgu a Phrofiad deillir cyfleoedd i hybu cysylltiadau gyda’r tri chyfrifoldeb trawsgwricwlaidd a’r pedwar diben. Oblegid hyn, byddai’r disgyblion yn medru datblygu a mireinio eu sgiliau presennol yn ogystal â’u diwygio i ddatblygu ymhellach. Byddai’r thema yn un newydd i’r dosbarth, ond ar y llaw arall dylid ystyried efallai byddai disgyblion yn ymwybodol neu’n gyfarwydd â chynnwys y gwersi oherwydd ymwybyddiaeth gyffredinol. Trwy weithio’n annibynnol a chydag eraill, caniateir cyfleoedd i’r disgyblion ar athro/wes i ddefnyddio strategaethau asesu ar gyfer dysgu o fewn y gwersi. Noda Donaldson y “mae’n bwysig bod addysg plant a phobl ifanc yn cynnwys profiadau cyfoethog sy’n werthfawr ar eu pen eu hunain” (Donaldson, 2015, p.38).
Pwrpas y Maes Dysgu a Phrofiad Iechyd a Lles yw paratoi disgyblion i ymdopi â chymdeithas, emosiynau gwahanol, a materion heriol o bosib. Caiff y sgiliau o fewn y Maes Dysgu a Phrofiad eu trosglwyddo i’r disgyblion er mwyn eu cefnogi i ymdrin ag unrhyw bryderon sydd ganddynt ynglŷn ag Iechyd a Lles. Pwysleisia Donaldson “wrth i blant a phobl ifanc fagu arferion a fydd yn gwella eu lles eu hunain a phobl eraill, bydd hyn yn helpu i leihau anghydraddoldebau iechyd a gwella lles yn gyffredinol” (Donaldson, 2015, p.45). Ioga fyddai ffocws y wers a gysylltir â’r Maes Dysgu a Phrofiad hwn. Cyfranna’r gweithgaredd at fuddiannau gydol oes y disgyblion wrth iddynt ehangu eu lefel o ddealltwriaeth ynglŷn â’r corff a datblygu annibyniaeth wrth gyflawni gweithgareddau. Dywed Addysg Cymru fod yna bedwar model cynnydd o fewn y Maes Dysgu a Phrofiad, sef “dysgu gwell hunanreolaeth… dod yn fwy cyfrifol yn gymdeithasol… soffistigeiddrwydd gwybodaeth a sgiliau… twf datblygiadol (Addysg Cymru, 2019, p.11). Gallai’r disgyblion wneud cynnydd yn eu sgiliau twf datblygiadol trwy gyfathrebu’n uniongyrchol â’u cyrff, a gwerthfawrogi sut mae rhannau’r corff yn medru cyfathrebu gyda’i gilydd. Pwysleisia Yoga i Bawb (2005) gymaint y gall plant fuddio wrth gymryd rhan mewn dosbarthiadau ioga. Gall ioga eu cefnogi i ddatblygu hunan ymwybyddiaeth ynglŷn â’u teimladau, dysgu sut i gadw’n iach a gwella eu ffordd o anadlu.
Bwriad y Maes Dysgu a Phrofiad Mathemateg a Rhifedd yw darparu ystod eang o brofiadau i ddisgyblion brofi gwaith rhif mewn amryw o ffyrdd. O ganlyniad, ehangir dealltwriaeth y disgyblion trwy ddefnyddio sgiliau rhifedd o fewn nifer o destunau gwahanol a chydag ystod o gyfarpar. Dywed Donaldson fod “mathemateg yn helpu plant a phobl ifanc i wneud synnwyr o’r byd o’u cwmpas” (Donaldson, 2015, p.50). Caiff y wers ei selio ar gymesuredd sy’n cynnig cyfleoedd i ddisgyblion i arddangos eu sgiliau mathemategol a rhifedd mewn gwahanol arddulliau, megis siapiau, darluniau, hunan bortread. Yn deillio o hyn gellir cysylltu eu profiadau â phedwar diben y cwricwlwm (2015). Pwysleisia Addysg Cymru fod “astudio geometreg yn annog dysgwyr i ddatblygu a defnyddio dulliau dyfalu, rhesymu diddwythol a phrawf” a chymhwyso eu dealltwriaeth mewn sawl maes arall hefyd (Addysg Cymru, 2019, p.8). Gellir gwneud cynnydd mewn sawl deilliant o fewn geometreg a dylid defnyddio strategaethau asesu ar gyfer dysgu perthnasol o fewn y gwersi i dracio hyn.
Manteisia’r Maes Dysgu a Phrofiad Gwyddoniaeth a Thechnoleg ar frwdfrydedd plant tuag at y Byd o’u cwmpas i “gynhyrchu syniadau a rhoi prawf arnynt, casglu tystiolaeth, arsylwi, ymchwilio’n ymarferol, a chyfathrebu ag eraill” (Donaldson, 2015, p.50). Gwneir cysylltiad agos rhwng gwyddoniaeth a thechnoleg, ac o ganlyniad mae’r defnydd o dechnoleg mewn cyd-destunau gwyddonol yn sylweddol erbyn hyn. Testun y wers fyddai trydan a sut y gellir creu cylched drydan yn ymarferol ac yn dechnolegol wrth ddefnyddio gwahanol offer. Wrth gwblhau’r dasg caiff y disgyblion “eu hannog i gymryd risg, i arloesi a gwerthuso, a dysgu sut i daro ar atebion” yn ogystal â “chael cyfle i ddatblygu cywirdeb, manylder, deheurwydd a chrefftwriaeth.” O ganlyniad, “mae dysgwyr yn dod yn ddatryswyr problem flaengar sydd mewn sefyllfa dda i gyfrannu at gymdeithas” (Addysg Cymru, 2019, pp. 5-6). Cyfateba hyn â gofynion y plant gan eu bod “am gael gwersi sy’n fwy perthnasol a diddorol, gyda mwy o wersi ymarferol, mwy o hwyl, mwy o ryngweithio” (Donaldson, 2015, p.17). 
Erbyn hyn caiff asesu ar gyfer dysgu sylw mawr ym myd addysg, a phrofa ymchwil y caiff effaith sylweddol ar addysg a chynnydd plentyn. Gorbwysa’r manteision yr anfanteision yn ôl Mitchell, “Assessment is increasingly being seen as serving educational purposes by promoting learning and by guiding teaching” (Mitchell, 2014, p.183). Yn gryno, “assessment for learning is an approach to teaching and learning that creates feedback which is then used to improve students’ performance” (Cambridge Assessment International Education, 2019). Noda Mitchell (2014) fod asesu ffurfiannol wedi ei selio ar y gred fod rhaid i addysgu a dysgu fod yn rhyngweithiol. Yn ogystal â hynny, mae asesu ffurfiannol yn gwerthuso cynnydd y dysgwyr yn ystod cyfnod o ddysgu er mwyn cael cyfleoedd i ddiwygio. Mae pwrpas asesu ar gyfer dysgu yn bwysicach na’i natur ac fe ellir ei addasu ar gyfer oedran a medrau'r disgyblion dan sylw. O ganlyniad, mae’n ymrwymo’r disgyblion i feddwl yn fwy aeddfed ynglŷn â’u gwaith a’u hannog i ddod yn fwy gweithgar yn eu dysgu. Ar y llaw arall dywed Clarke (2005) “formartive assessment often involves major change in people’s thinking and needs time to be trialled, discussed and created by schools” (Clarke, 2005, p.129). Pwysleisia Cambridge Assessment International Education (2019) fod asesu ffurfiannol yn medru helpu dysgwyr i werthfawrogi nodweddion rhagoriaeth o fewn darn o waith a sut y gallant ddatblygu gwaith eu hunain i gyrraedd y safonau hynny. Nodir hefyd effaith adborth ar gyflawniadau dysgwr. Pwysleisia Clarke (2005) fod angen fwy o gyfleoedd ar ddisgyblion i wneud gwelliannau i’w gwaith, a dylai adborth gael ei ffocysu ar fwriad y dysgu, nid ar gymariaethau â disgyblion eraill. Dylid nodi adborth sbesiffig sy’n canolbwyntio ar lwyddiant a gwelliant y disgybl yn hytrach na chywiro oblegid “on the whole, feedback has been a mainly negative experience for most children". (Clarke, 2005, p.85). Mae graddio pob darn o waith yn arwain at lygredigaeth i’r disgyblion lleiaf abl, a hunanfoddhad ar gyfer y disgyblion mwyaf abl. Dywed Black a Wiliam (1998) fod ymchwil yn dangos fod asesu ffurfiannol yn cynorthwyo’r disgyblion lleiaf abl o gymharu â’r gweddill, ac o ganlyniad yn lleihau’r ystod o gyrhaeddiad yn y dosbarth a’i dyrchafu’n gyffredinol. Yn y gorffennol mae ansawdd adborth wedi arwain at atchweliad yng nghynnydd disgyblion a chael nemor ddim effaith. Er mwyn i asesu ar gyfer dysgu weithio ar ei orau rhaid i’r athro/wes sicrhau lefel o ddealltwriaeth uchel o’i bwrpas a sut i’w ddefnyddio’n effeithiol wrth addysgu. Noda Clarke (2005) “formative assessment is not another government initiative: it involves teachers as action researchers” (Clarke, 2005, p.12). Nid yw ymchwilio i’r hyn y mae’r plant yn gwybod, gosod targedau ac yna penderfynu maes o law os ydynt wedi cyrraedd y targedau neu beidio yn asesu ffurfiannol. Mae’r broses o asesu ffurfiannol yn cynnwys rhannu syniadau dysgu, cwestiynu a chynnig adborth effeithiol, a gwerthusiad unigol a chyda chyfoedion.
Wrth ddefnyddio strategaethau i asesu ar gyfer dysgu mae’r disgyblion yn chwarae rhan allweddol yn y broses o ddysgu. Er hyn, cyfrifoldeb yr athro dosbarth yw cyfarwyddo’r disgyblion gyda’r hyn sy’n rhaid iddynt wneud er mwyn i’r asesu fod yn effeithiol. Er mwyn defnyddio asesu ffurfiannol i’r eithaf, pwyleisia Black a Wiliam (1998) fod rhaid hyfforddi disgyblion i hunan asesu er mwyn iddynt ddeall prif bwrpas eu dysgu, a’r hyn sy’n rhaid iddynt gyflawni er mwyn llwyddo. Seliwyd y deg egwyddor asesu ar gyfer dysgu (2002) ar waith ymchwil ac fe nodir cyfarwyddyd ynglŷn â sut i’w ymglymu i waith yr ystafell ddosbarth, megis cynnwys asesu ar gyfer dysgu yn rhan o’r cynllunio ac fel rhan ganolog o’r ystafell ddosbarth. Mae yna bedair elfen gysylltiedig wrth wraidd llwyddiant gan sicrhau fod asesu yn effeithiol a chyflawn. Y pedair elfen yw rhannu’r meini prawf gyda’r dysgwyr, ansawdd y cwestiynu a thrafod, defnydd ac ansawdd yr adborth, a hunan asesu ag asesu cyfoed. Awgryma Black a Wiliam (1998) bedwar argymhelliad er mwyn gwneud y defnydd gorau o asesu ffurfiannol sef i roi mwy o amser meddwl i’r disgyblion, cynnig sylwadau adeiladol, annog disgyblion i asesu ei gilydd ac i gynnwys disgyblion yn yr asesu a chynlluniau marcio. Dylid ymglymu disgyblion yn y broses o asesu trwy ddefnyddio strategaethau asesu ar gyfer dysgu arloesol.
Er mwyn i ddysgwyr fanteisio i’r eithaf ar eu dysg gellir defnyddio damcaniaeth Vygotsky (1896 - 1934) sef y Parth Datblygiad Procsimol. Caiff y PDP ei leoli rhwng yr ochr syml a heriol a chaiff yr athro ei weld fel sgaffald. Ei rôl yw i fodeli syniadau trwy arwain y disgyblion a sicrhau dealltwriaeth cyn symud ymlaen i’r cam nesaf. Os na chaiff y disgyblion eu herio ni fyddant yn datblygu, felly dylid symleiddio heriau a defnyddio sgaffald er mwyn adeiladu ar wybodaeth flaenorol. 
Darparir cyfleoedd i ddisgyblion fanteisio ar strategaethau asesu ar gyfer dysgu o fewn y gwersi a gynllunnir o fewn y thema ‘symud’. Er nad yw’r gwersi yn cael eu cynllunio gan y disgyblion mae eu presenoldeb a’u mewnbwn yn ystod y gwersi yn allweddol er mwyn iddynt wneud unrhyw gynnydd o fewn y testun. Trwy ddefnyddio strategaethau pwrpasol i gyd-fynd â chynnwys gwersi, mae disgyblion yn medru arwain y dysgu i raddau. Noda Donaldson (2015) fod angen defnyddio asesu i bwrpas gan ffocysu ar asesu’r hyn sy’n bwysig, a chynllunio’r hyn a wneir gyda chanlyniadau'r asesu er mwyn symud ymlaen. Yn ogystal â chynnwys disgyblion yn y broses asesu, creda fod angen i adroddiadau ar gyfer gwarcheidwaid ffocysu ar gynnydd y disgybl.
O fewn y sesiwn ioga byddai’r disgyblion yn magu dealltwriaeth ar sut mae “datblygu iechyd a lles y corff yn arwain at fuddiannau gydol oes” (Addysg Cymru, 2019, p.22). Yn deillio o hyn gall disgyblion hunan asesu cynnydd eu hannibyniaeth wrth ddatblygu eu hunanreolaeth, a thwf eu hymwybyddiaeth am y gymdeithas o’u cwmpas a sut gall eu gweithredoedd effeithio ar eu hunain ac eraill. O ganlyniad cyfateba’r amcanion hyn gyda’r camau cynnydd canlynol, “gallaf ddefnyddio gofod mewn ffordd greadigol er mwyn symud mewn ymateb i amrywiaeth o ysgogiadau… gallaf egluro’r newidiadau corfforol ac emosiynol sy’n digwydd pan fyddaf yn ymgymryd â gweithgarwch corfforol” (Addysg Cymru, 2019, p.25).
Wrth ganolbwyntio ar gymesuredd daw disgyblion i werthfawrogi rôl geometreg yn y byd o’n cwmpas a sut gellir eu cymhwyso mewn gwahanol feysydd. Caniatâ’r testun amryw o gyfleoedd i asesu cynnydd y disgyblion, boed yn waith ymarferol, llafar, gwaith unigol neu grŵp. Noda Addysg Cymru (2019) fod cynnwys y Maes Dysgu a Phrofiad yn medru sbarduno’r disgyblion i feddwl yn fathemategol, a’r angen i resymu eu hatebion trwy arddangos dealltwriaeth rugl gan ddefnyddio symbolau pan fod angen. Cytuna Askew (2016) â hyn drwy nodi mai “doing and recording are the bones and muscles of learning mathematics: talk is the lifeblood that moves them” (Askew, 2016, p.153).
Trwy gael profiad ymarferol, gweledol a thechnolegol o sut mae trydan yn gweithio a’r rhwystrau all ddigwydd, gall y dysgwyr fireinio eu sgiliau “cyfathrebu i ddatblygu a chyflwyno syniadau yn glir, gan ymateb i adborth” (Addysg Cymru, 2019, p.32). Wrth gwblhau tasg ymarferol yn y cyd-destun yma, gallai hyn arwain at gamsyniadau. Noda McAteer (2012) fod camsyniadau yn ddefnyddiol gan eu bod yn rhoi mewnwelediad i ddealltwriaeth a ffordd o feddwl y disgyblion. Dywed y dylai athrawon fod yn wyliadwrus wrth addysgu ac i osgoi unrhyw gamsyniadau ychwanegol.  
Mae'r Meysydd Dysgu a Phrofiad a ddewiswyd i gyd yn agor drysau i amryw o destunau gwahanol y gallwn ffocysu arnynt, yn ogystal â phrofiadau fyddai’n datblygu sgiliau pob unigolyn.
Gwelir fod y Maes Dysgu a Phrofiad Iechyd a Lles yn cyfateb â hierarchaeth anghenion Maslow (1943) gan ei fod yn gysylltiedig â lles unigolyn. Dadleua Maslow (1943) fod angen datblygu pob elfen o’i ddamcaniaeth er mwyn i unigolyn allu gweithio, a dylid eu hadeiladu yn gronolegol er mwyn gallu datblygu a chynyddu hunan hyder. Caniatâ ioga i’r disgyblion fedru canolbwyntio ar ddatblygu iechyd a lles y corff a dysgu sut i ymateb i brofiadau sy’n effeithio ar eu hiechyd meddwl. Noda Yoga i Bawb (2005) fod ioga yn ein hyfforddi i allu delio â heriau dyddiol, yn ogystal â chynnal gwyddorau meddygol. Cyfateba’r gweithgaredd ag ymchwil Maslow wrth iddynt ddysgu nad oes cywilydd am y ffordd maent yn teimlo ac nad ydynt ar eu pen eu hunain wrth wynebu teimladau anghyfforddus a heriol. Y nod yw gweld y disgyblion yn blodeuo ac yn datblygu annibyniaeth wrth gyfathrebu â’u cyrff. Law yn llaw â hyn, byddant yn “datblygu yn seicolegol, yn emosiynol, yn ddeallusol, yn greadigol ac yn ysbrydol… cydnabod a rheoli teimladau cryf… dod yn ymwybodol o eraill a dangos empathi tuag atynt… wynebu problemau ac anawsterau a dod drostynt” gan adeiladu gwydnwch wrth baratoi i’r dyfodol (Llywodraeth Cymru, 2010, pp. 7-8).
Gweler defnydd o dechnoleg yn y rhan fwyaf o yrfaoedd ar draws y byd erbyn heddiw, ac mae’r defnydd o wyddoniaeth yn allweddol wrth i waith ymchwil gael ei gyflawni ar gyfer yr hyn sydd i ddod. Trwy ddarparu profiadau i’r disgyblion gyfranogi trwy waith ymchwil neu arbrofion yn ymarferol a thechnolegol, gellir eu denu ac ennyn eu diddordeb i ddilyn gyrfa yn y maes. O ganlyniad, caiff y disgyblion gyfle i rannu syniadau gyda chyfoedion, gweithio’n annibynnol, a datblygu’r sgil o resymegu a dod i gasgliad am yr hyn maent wedi profi. Gellir plethu asesu ar gyfer dysgu gydag ymchwiliadau wrth asesu lle mae’r disgybl nawr, y camau cynnydd a sut mae am gyrraedd yna. Nid yw gwyddoniaeth a thechnoleg at ddant pawb, felly mae darparu cyfleoedd i gyd-weithio o fudd i’r disgyblion. Cyfateba hyn â damcaniaeth Vygotsky (1896 -1934) fod plant yn gwneud mwy o gynnydd wrth gyd-weithio ag eraill o gymharu â gweithio’n unigol. Cefnoga gwaith ymchwil ei ddamcaniaeth a dywed Llywodraeth Cymru (2010) fod bron 80% o ddisgyblion yn dysgu oddi wrth ei gilydd a bod trafod mewn grwpiau bychan yn eu cymhelli'n fawr a sicrhau dealltwriaeth. Noda Black a Wiliam:
Pupils who encounter difficulties and poor results are led to believe that they lack ability, and this belief leads them to attribute their difficulties to a defect in themselves about which they cannot do a great deal (Black a Wiliam, 1998, p.9).  
Er mwyn osgoi'r bwlch rhwng lefel gallu disgyblion mewn dosbarth, dadleua Black a Wiliam (1998) pe byddai athrawon yn defnyddio asesu ffurfiannol fel rhan o’u haddysgu byddai dysgwyr yn llwyddo i ddysgu dwywaith yn fwy cyflym. O ganlyniad, mae’n ddyletswydd ar athrawon dosbarth i ddefnyddio strategaethau effeithiol i gefnogi anghenion disgyblion.
Dywed Addysg Cymru (2019) fod gwneud cynnydd o fewn y Maes Dysgu a Phrofiad Mathemateg a Rhifedd yn hanfodol er mwyn paratoi disgyblion ar gyfer y dyfodol. Rhaid defnyddio rhifedd ym mywyd bob dydd mewn gwahanol gyd-destunau ac felly byddai ond yn naturiol a synhwyrol i baratoi dysgwyr ar ei gyfer. Trwy ganolbwyntio ar yr elfen geometreg, gall plant wneud cysylltiad â bywyd bob dydd a’i ddefnyddio yn y gweithle. Dywed McAteer (2012) y dylai athrawon ystyried y tasgau a gosodir i ddisgyblion yn ofalus er mwyn lledu eu profiadau. Trwy wneud cysylltiadau perthnasol o fewn y gwaith mae’r cysyniad yn llawer mwy amlwg i’r disgyblion. Ar wahân i ddefnyddio rhifau neu symbolau mae’r Maes Dysgu a Phrofiad hwn yn hyfforddi’r disgyblion i feddwl yn fathemategol a rhesymegol wrth ddatrys problemau yn ddyddiol. Drwy’r cynllunio bwriedir i’r disgyblion “ddatblygu a defnyddio dulliau dyfalu, rhesymu diddwythol a phrawf”, cysylltu â datblygu syniadau, a dangos dealltwriaeth trwy egluro cysyniad mewn gwahanol ffyrdd. Oblegid hyn byddant yn medru “adnabod cymesuredd adlewyrchol mewn amrywiaeth o gyd-destunau” (Addysg Cymru, 2019, pp. 38 - 40).
Er mwyn asesu dealltwriaeth unigolyn mae’r defnydd o gwestiynu yn chwarae rôl allweddol. “Cwestiynu yw’r grym y tu ôl i ddatblygu meddwl ac asesu ar gyfer dysgu yn yr ystafell ddosbarth” (Llywodraeth Cymru, 2010, p.16). Er mwyn datblygu asesu ar gyfer dysgu rhaid defnyddio cwestiynau agored yn bennaf. Pwysleisia Black a Wiliam (1998) yr angen am gyfleoedd i ddisgyblion allu fynegi dealltwriaeth gael eu plethu i’r dysgu gan eu bod yn bwysig i allu diwygio dealltwriaeth a gwybodaeth. Ar wahân i rôl yr athro yn y broses o gwestiynu, dywed Clarke (2005) fod disgyblion yn weithredol yn eu dysgu wrth gwestiynu. Mae annog y disgyblion i ofyn cwestiynau yn hyrwyddo eu hannibyniaeth fel dysgwyr, ac mae cwestiynau o ansawdd uchel yn arwain at siarad o ansawdd uchel. Dengys ymchwil fod defnyddio tacsonomeg Bloom (2001) i lunio cwestiynau yn sylfaen dda i ddisgyblion ddeall sut i ofyn cwestiynau effeithiol er mwyn cynnal trafodaeth o ansawdd uchel a dod i gasgliad. Rhaid i athrawon fod yn glir ynghylch pwrpas eu cwestiynau a sicrhau eu bod “yn gofyn cwestiynau sy’n werth eu gofyn a’u hateb” (Llywodraeth Cymru, 2010, p.25).
Caiff y gwersi eu selio ar thema gan fyddai hyn yn caniatáu cyfle i ddysgu’n drawsgwricwlaidd, oblegid hyn gellir gwneud cysylltiadau o fewn y dysgu. Honnir Janes (2014), “A cross-curricular approach deepens and secures learning by allowing pupils to demonstrate understanding through using transferable knowledge and skills in a variety of contexts” (Janes, 2014, p.20). Y bwriad oedd cynnig ystod o brofiadau a fyddai o ddiddordeb i bob disgybl gan ddefnyddio eu mewnbwn i gynllunio’r gwersi. Trwy weithredu ar lais y plentyn mae’n rhoi teimlad o ymglymiad a pherchnogaeth iddynt wrth iddynt arwain y dysgu. Gweler arfer dda o hyn gan Estyn (2019) lle defnyddiwyd llais y plentyn i’w hannog i ddod yn ddysgwyr annibynnol. O ganlyniad, “mae hyn yn magu diddordeb y disgyblion yn y dysgu o’r cychwyn cyntaf ac yn rhan allweddol o feithrin dysgwyr annibynnol” (Estyn, 2019). Yn ogystal â chynllunio testun y wers rhaid cynllunio a pharatoi ar gyfer elfennau eraill. Mae cynllunio ar gyfer cyfleoedd i ddefnyddio asesu ar gyfer dysgu “yn rhan hanfodol o baratoi gwersi, a gall leihau’r baich o addysgu pob disgybl yn gaeth i gynllun gwaith yr ysgol” (Llywodraeth Cymru, 2010, p.31). Yn ychwanegol at hynny, er mwyn cynllunio ar gyfer dysgu effeithiol, dylai athrawon gwestiynu eu hunain “er mwyn sicrhau bod y wers yn cael ei defnyddio’n adeiladol” (Llywodraeth Cymru, 2010, p.32).
Treuliwyd amser yn penderfynu ar y strategaethau asesu ar gyfer dysgu mwyaf addas i’w cynnwys ym mhob gwers a sicrhau defnydd ohonynt trwy gydol yr addysgu. I gyd-fynd â hyn rhaid oedd penderfynu ar yr adnoddau i gwblhau’r tasgau a threfniant y disgyblion, megis yn annibynnol neu fesul grŵp, gan gofnodi yn ymarferol neu’n ysgrifenedig. Gall asesu ar gyfer dysgu newid diwylliant yr ystafell ddosbarth a chynyddu hyder ag annibyniaeth y dysgwyr. Trwy wneud defnydd synhwyrol a phriodol o asesu ar gyfer dysgu caiff effaith ar gynnydd disgybl o fewn y wers. Dywed Llywodraeth Cymru (2010) fod tystiolaeth o arferion asesu ar gyfer dysgu yn gallu amlygu ble mae angen i athrawon dreulio mwy o amser. 
Cynlluniwyd elfen o her yn y gwersi yn bwrpasol trwy lunio tasg gyfoethog a heriol, a defnyddio asesu ar gyfer dysgu i’w chefnogi. Er hynny, mae’r tasgau yn gyraeddadwy i bob disgybl ac felly disgwylir i bob unigolyn wneud cynnydd o fewn y wers. Cefnogir y disgyblion yn ystod y gwersi trwy gynnig amrywiaeth o adnoddau i’w sgaffaldio, megis ipad i ymchwilio, cyfleoedd i drafod ag eraill er mwyn rhannu syniadau. 
Caiff y strategaethau asesu ar gyfer dysgu canlynol eu defnyddio o fewn y gwersi er mwyn i’r addysgu cael pwrpas ac effaith sylweddol ar addysg y disgyblion.
Defnyddir meddwl, paru, rhannu fel strategaeth er mwyn i’r disgyblion gael y cyfle i rannu syniadau gan gefnogi ei gilydd drwy roi adborth cadarnhaol i greu darn o waith sy’n llwyddo i gwrdd â’r amcan. Cefnoga Sternberg a Krauss hyn “…the existence of creative peers can considerably contribute to a person’s level of creativity” (Sternberg a Krauss, 2014, p.149).
Wrth gynnig adborth yn y fan a’r lle i’r disgyblion bydd ganddynt gyfle i weithredu ar yr adborth yn syth wrth ddilyn awgrymiadau. Fel athrawes byddwn yn rhoi adborth penodol sy’n cynnig cyfle iddynt feddwl, trafod, gofyn cwestiynau a rhannu syniadau ynglŷn â’r gwaith. O ganlyniad, gallai hyn gadarnhau eu bod yn deall cynnwys a chysyniad y gwaith.
Wrth farcio gwaith cyfoedion, rhoddir pŵer a dyletswydd i’r disgyblion a gall hyn roi’r teimlad eu bod yn arwain y dysgu. O ganlyniad, maent yn fwy parod i gyfrannu a chanolbwyntio. Gall ddisgyblion hefyd werthfawrogi gwaith ei gilydd trwy rannu syniadau a dysgu wrth eraill ar gyfer y dyfodol. Dywed ymchwil dylai disgyblion asesu cyfoedion cyn symud ymlaen i hunan asesu. Ar brydiau gall ddisgyblion dderbyn adborth ei gilydd yn fwy difrifol o gymharu ag adborth yr athrawes. Yn deillio o hyn, caiff y disgyblion brofiad sy’n cysylltu â phob elfen o fodel cysylltiadau Haylock a Cockburn (2013).
Gwelir archwilio atebion anghywir fel strategaeth hynod effeithiol, ond rhaid sicrhau nad oes unrhyw ddisgybl yn teimlo methiant. Er mwyn osgoi hyn, rhaid creu awyrgylch yn y dosbarth lle caiff atebion anghywir eu gwerthfawrogi a’u defnyddio fel cyfraniad pwysig i’r dysgu. Trwy arddangos a thrafod atebion anghywir darperir cyfle i’r athrawon adnabod a herio camsyniadau dysgwyr, yn ogystal â phrofi eu dealltwriaeth.
Gall yr amser meddwl a gaiff disgyblion gael effaith mawr ar eu dysgu a’r cynnydd maent yn gwneud o fewn gwers. Gan fod pob dysgwr yn dysgu’n wahanol, gall peidio â rhoi amser meddwl digonol i bob unigolyn eu siomi gan na fedrant ateb cwestiynau mewn da bryd. I osgoi hyn, dywed Llywodraeth Cymru (2010) y dylid rhoi o leiaf pum eiliad o amser meddwl i bob disgybl er mwyn iddynt gael cyfle teg i ateb a rhannu syniadau â gweddill y dosbarth. Yn anffodus mae disgyblion yn dueddol o feddwl fod cyflymder cwblhau tasg neu ateb cwestiwn yn gysylltiedig â pha mor alluog yw unigolyn. Noda Llywodraeth Cymru (2010) fod tensiwn yn medru bod rhwng cyflymdra ag amser meddwl. Felly, fel athrawes dosbarth rhaid creu ethos ystafell ddosbarth sydd yn sicrhau fod disgyblion yn ymwybodol nad yw hyn yn wir a bod pob ateb a gynigir yn cael eu gwerthfawrogi. Rhaid sicrhau fod pob dysgwr yn deall eu bod yn unigryw ac oblegid hyn gallant ddysgu mewn ffyrdd a chyflymder gwahanol.
Wrth wahardd strategaeth ‘dim dwylo i fyny’ wrth ateb neu ofyn cwestiynau, gall athrawon ddewis disgyblion o wahanol alluoedd i gyfrannu. Drwy hyn bydd modd asesu eu dealltwriaeth yn y fan a’r lle a hybu defnydd o strategaethau eraill megis archwilio atebion anghywir, ffonio ffrind ayyb.  Wrth rybuddio disgyblion y cânt eu dewis ar hap, mae hyn yn sicrhau fod pob unigolyn yn meddwl am ateb priodol a’u bod yn gwybod y caiff pob ateb ei werthfawrogi.
Yn gryno, gallaf weld a deall pwrpas defnyddio asesu ar gyfer dysgu ym mhob gwers a sut y gellir addasu gwahanol strategaethau ar gyfer anghenion unigolion yn y wers. Er bod asesu ar gyfer dysgu yn cael ei ddefnyddio i fonitro cynnydd disgyblion, mae hefyd yn galluogi athrawon i gynnwys y disgyblion yn y broses o asesu. Caniatâ hyn i’r disgyblion arwain y dysgu a theimlo perchnogaeth dros eu gwaith. O fewn y gwersi, bu’n bwysig cynllunio strategaethau oedd yn caniatáu i bob disgybl wneud cynnydd ac ar adegau gallai hyn achosi trafferth. I osgoi hyn darperir cyfleoedd i’r disgyblion weithio’n annibynnol a chydag eraill, ac o ganlyniad roedd hyn yn caniatáu amrywiaeth o ffyrdd i asesu ar gyfer dysgu, megis hunan asesu, archwilio atebion anghywir. Amlyga Estyn (2018) y manteision o ddefnyddio asesu ar gyfer dysgu wrth i gyfraniad pob unigolyn yn y dosbarth fod yn rhan allweddol o’r broses. Byddai hyn yn rhoi teimlad o werthfawrogiad i’r disgyblion a’n cyfrannu tuag at ddatblygu eu hyder. 
Wedi ymchwilio i’r ffyrdd gall asesu ar gyfer dysgu gael ei ddefnyddio ym myd addysg, magwyd hyder yn ei ddefnyddio a’i drafod. Wrth symud ymlaen, bydd angen ystyried fod sgôr unigolyn yn dibynnu ar ddau ffactor, sef cael yr ateb yn gywir a chyflymder ymateb wrth ddefnyddio cwis digidol megis Kahoot. Mae angen sicrhau fod disgyblion yn ystyried ac yn ymwybodol nad yw amser bob tro yn pennu dealltwriaeth unigolyn. Cytunaf ag argymhellion Donaldson (2015) ynglŷn â’r defnydd o asesu ar gyfer dysgu yn y cwricwlwm newydd, gan ei fod yn amgylchynu’r disgyblion ac yn gwneud mwy o ddefnydd o dechnoleg a’r byd o’n cwmpas er mwyn addysgu. Bydd yr ystod eang o brofiadau a gaiff y disgyblion o fewn y cwricwlwm newydd (2015) yn caniatáu asesu ar gyfer dysgu ac yn eu cefnogi wrth ymateb i bedwar diben y cwricwlwm a datblygu trwy gydol eu hoes.
4,220 o eiriau.

Atodiadau
Cynllun Gwers 1 
	Darpar Athro
	Mared Powell
	Dosbarth:
	Blwyddyn 6

	Maes Dysgu a Phrofiad neu Bwnc
	Mathemateg a Rhifedd 
	Dyddiad:
	06.11.19

	Ffocws Gwers:
	Cymesuredd

	Cysylltiadau ystyrlon â'r Cwricwlwm 
	Mae geometreg yn canolbwyntio ar berthnasau sy’n ymwneud â phriodweddau siâp, gofod a safle, ac mae mesur yn canolbwyntio ar feintioli ffenomena yn y byd ffisegol.
· Defnyddio cysyniadau mathemategol am onglau, cyfesurynnau a phellter i ddisgrifio lleoliad, symudiad a safle

	Cysylltiadau ystyrlon â:
Chyfrifoldebau trawsgwricwlaidd
	Rhifedd a Llythrennedd 
· Esbonio gwybodaeth a syniadau gan ddefnyddio adnoddau cynorthwyol
· Ychwanegu at a datblygu syniadau dysgwyr eraill mewn trafodaethau grŵp
· Trosglwyddo sgiliau mathemategol i amrywiaeth o gyd-destunau
· Adnabod y camau a’r wybodaeth briodol sydd eu hangen er mwyn cwblhau’r dasg
· Dewis o blith ystod gynyddol o strategaethau gwirio er mwyn penderfynu a yw atebion yn rhesymol 
· Dehongli atebion yng nghyd-destun y broblem


	Amcanion Dysgu (ffocws ar ddysgu – defnyddio geirfa ddealladwy):

	Bydd disgyblion yn dysgu i wneud y canlynol:
· Adnabod lle mae llinell gymesuredd yn gorwedd 
· Deall ac adnabod patrymau adlewyrchiad 
· Creu llun sydd yn dangos cymesuredd 










	Meini Prawf Llwyddiant (wedi eu cysylltu’n glir â phob Amcan Dysgu ac yn gysylltiedig â phroses a/neu gynnyrch dysgu)
	Asesu Dysgu’r Disgyblion
Tystiolaeth
 (Beth sydd gan y dysgwyr i’w ddweud/ysgrifennu/gwneud/cynhyrchu i ddangos yr hyn a ddysgir)

	· Cynnwys o leiaf un llinell cymesuredd
· Gallu egluro beth yw cymesuredd
· Gallu adnabod pan nad yw patrwm yn gymesurol 





	· Archwilio atebion anghywir 
· Rhoi amser – gweithredu arno yn y fan a’r lle
· Marcio cyfoedion
· Enghreifftiau patrymol 
· Dewis o atebion - defnyddir kahoot i arsylwi os yw’r disgyblion wedi deall y gwaith ac ystyr cymesuredd 
· Meddwl, paru a rhannu gwybodaeth a syniadau






Mared Powell		1505026

2

	Amser
	Gweithgareddau/Methodoleg/Cysyniadau Allweddol
 (Rôl yr Athro – gan gynnwys pwyntiau dysgu allweddol, strategaethau gwahaniaethu a chwestiynau allweddol)
	Tasgau Disgyblion
 (Rôl disgyblion – gan gynnwys strategaethau gwahaniaethu, ymgysylltu ag asesu ffurfiannol a gwaith cartref)

	Adnoddau
 (Gan gynnwys gofyniad Iechyd a Diogelwch)

	Cyfnod agoriadol (gyda chysylltiadau â dysgu blaenorol)

20 munud
	Dweud wrth y disgyblion ein bod yn mynd i ddysgu am gymesuredd. Er mwyn asesu dealltwriaeth a gwybodaeth bresennol y disgyblion ynglŷn â chymesuredd defnyddir cwis ar Kahoot.
Wedi iddynt gwblhau’r cwis fe gyflwynir y testun yn fanylach. Gofynnir i ddisgyblion egluro i’w cyfoedion yr hyn maent yn gwybod am gymesuredd a’u cefnogi fel bod angen.
	Strategaeth dewis o atebion gan ddefnyddio cwis Kahoot i asesu eu dealltwriaeth o wybodaeth flaenorol.
Caiff y disgyblion amser i feddwl, paru a rhannu am yr hyn maent yn gwybod am gymesuredd. Wedi hyn, byddant yn rhannu’r hyn a drafodwyd gyda gweddill y dosbarth.

	Ipad i bob disgybl i’w hasesu’n unigol – defnyddio’r rhyngrwyd yn ddiogel.

	

Addysgu a Dysgu Craidd

25 munud
	Dangosir patrymau a lluniau sy’n dangos cymesuredd er mwyn arddangos enghreifftiau i’r disgyblion. Byddai'r rhain yn cynnwys rhai cywir ac anghywir - cyfle i drafod ac archwilio atebion anghywir gan resymu. Dosbarthir taflen o bapur yr un i bob disgybl a gofyn iddynt arddangos cymesuredd mewn pob ffordd posib - trafodir y gwahanol ffyrdd fel dosbarth - disgyblion i arwain.
Cyn creu patrwm cymesuredd eu hun byddant yn llunio meini prawf llwyddiant sydd yn berthnasol i’r dasg.
Tra bod y disgyblion yn gweithio bydd yr athrawes yn rhoi adborth yn y fan a’r lle i ddisgyblion am eu gwaith.
	Prif dasg –creu patrwm cymesuredd eu hun, cawn ddewis o bapur neu offer digidol. Er mwyn herio disgyblion gallu uwch bydd yn rhaid iddynt greu patrwm sydd yn cynnwys mwy nag un llinell cymesuredd.
Cyfle i farcio gwaith cyfoedion gan resymu ac arddangos dealltwriaeth o beth sydd angen gwella. Wedi gwneud gwelliannau i’w gwaith byddant yn hunan asesu eu gwaith. 



	Ipad – defnyddio Doodle i greu patrwm cymesuredd 
Papur sgwariog i weld patrwm cymesuredd yn haws.
Pensiliau lliw a phensiliau i lunio cymesuredd. 

	

Sesiwn Gloi
15 munud
	I gloi byddant yn ail ymweld â’r cwis Kahoot i weld os oes cynnydd wedi cymryd lle yng ngwybodaeth a dealltwriaeth y disgyblion. Gofynnir cwestiynau i’r dysgwyr ar hap i sicrhau dealltwriaeth gan ofyn iddynt resymu am enghreifftiau cywir ac anghywir - dangos dealltwriaeth.



	Strategaeth dewis o atebion gan ddefnyddio cwis Kahoot i asesu eu dealltwriaeth ar ôl arbrofi a chreu darlun cymesuredd eu hun.
Caiff enghreifftiau o waith da'r disgyblion eu harddangos i weddill y dosbarth - arddangos gwaith o wahanol lefelau gallu.
Meddwl, paru a rhannu – oedd eu gwaith yn cyfateb i’r m.p.ll.
	Ipad i asesu pob disgybl yn unigol – defnyddio’r rhyngrwyd yn ddiogel. 

	Prif dasg –creu patrwm cymesuredd eu hun, cawn ddewis o bapur neu offer digidol. Er mwyn herio disgyblion gallu uwch bydd yn rhaid iddynt greu patrwm sydd yn cynnwys mwy nag un llinell cymesuredd.
Cyfle i farcio gwaith cyfoedion gan resymu ac arddangos dealltwriaeth o beth sydd angen gwella. Wedi gwneud gwelliannau i’w gwaith byddant yn hunan asesu eu gwaith. 



	Ipad – defnyddio Doodle i greu patrwm cymesuredd 
Papur sgwariog i weld patrwm cymesuredd yn haws.
Pensiliau lliw a phensiliau i lunio cymesuredd. 

	

Sesiwn Gloi
15 munud
	I gloi byddant yn ail ymweld â’r cwis Kahoot i weld os oes cynnydd wedi cymryd lle yng ngwybodaeth a dealltwriaeth y disgyblion. Gofynnir cwestiynau i’r dysgwyr ar hap i sicrhau dealltwriaeth gan ofyn iddynt resymu am enghreifftiau cywir ac anghywir - dangos dealltwriaeth.



	Strategaeth dewis o atebion gan ddefnyddio cwis Kahoot i asesu eu dealltwriaeth ar ôl arbrofi a chreu darlun cymesuredd eu hun.
Caiff enghreifftiau o waith da'r disgyblion eu harddangos i weddill y dosbarth - arddangos gwaith o wahanol lefelau gallu.
Meddwl, paru a rhannu – oedd eu gwaith yn cyfateb i’r m.p.ll.
	Ipad i asesu pob disgybl yn unigol – defnyddio’r rhyngrwyd yn ddiogel. 

	Cysylltiadau ystyrlon â'r Cwricwlwm 
	Mae meddylfryd dylunio a pheirianneg yn ymdrechion technegol a chreadigol, a’u bwriad yw diwallu anghenion a dymuniadau cymdeithas. Mae grymoedd ac egni yn pennu strwythur a deinamig y bydysawd.
· Datblygu syniadau, yn rheoli ac yn lliniaru risg, ac yn lleihau cymhlethdodau
· Deall a rheoli’r rhyngweithio rhwng defnyddiau, cydrannau, strwythurau a defnyddwyr
· Defnyddio grymoedd ac egni er mwyn disgrifio ymddygiad popeth 

	Cysylltiadau ystyrlon â:
Chyfrifoldebau trawsgwricwlaidd
	Cymhwysedd digidol, rhifedd a llythrennedd:
· Deall bod gwahanol fathau o storio
· Gweithio gydag eraill i greu prosiect ar-lein ar y cyd 
· Cyfuno ystod o gydrannau amlgyfrwng i sicrhau canlyniad priodol
· Creu grwpiau a rhannu gwaith rhyngddynt i ganiatáu adolygu gwaith
· Esbonio gwybodaeth a syniadau 
· Cyfrannu i drafodaeth grŵp, gan helpu pawb i gymryd rhan
· Adnabod y camau a’r wybodaeth briodol er mwyn cwblhau tasg
· Egluro canlyniadau 



	Amcanion Dysgu (ffocws ar ddysgu – defnyddio geirfa ddealladwy):

	Bydd disgyblion yn dysgu i wneud y canlynol:
· Deall pwrpas trydan
· Creu cylched drydan sydd yn gweithio
· Adnabod unrhyw offer sydd ddim yn caniatáu cylched drydan i weithio
· Gallu enwi’r offer sydd angen i greu cylched drydan



	Meini Prawf Llwyddiant (wedi eu cysylltu’n glir â phob Amcan Dysgu ac yn gysylltiedig â phroses a/neu gynnyrch dysgu)
	Asesu Dysgu’r Disgyblion
Tystiolaeth
 (Beth sydd gan y dysgwyr i’w ddweud/ysgrifennu/gwneud/cynhyrchu i ddangos yr hyn a ddysgir)

	· Gallu esbonio beth yw trydan a’i bwrpas
· Cynnwys o leiaf dau fath o offer o fewn y gylched drydan a’u henwi
· Adnabod beth sy’n medru rhwystro cylched drydan rhag gweithio





	· Meddwl, paru, rhannu
· Rhoi amser – gweithredu arno yn y fan a’r lle
· Marcio cyfoedion
· Dewis o atebion
· Defnyddio phet simulations i greu cylched drydan digidol
· Defnyddio offer priodol i greu cylched drydan ymarferol
· Cynyddu amser meddwl er mwyn i ddisgyblion feddwl am syniadau/datrysiadau
· Kahoot – asesu gwybodaeth a dealltwriaeth ar ddiwedd y wers




	Amser
	Gweithgareddau/Methodoleg/Cysyniadau Allweddol
 (Rôl yr Athro – gan gynnwys pwyntiau dysgu allweddol, strategaethau gwahaniaethu a chwestiynau allweddol)
	Tasgau Disgyblion
 (Rôl disgyblion – gan gynnwys strategaethau gwahaniaethu, ymgysylltu ag asesu ffurfiannol a gwaith cartref)

	Adnoddau
 (Gan gynnwys gofyniad Iechyd a Diogelwch)

	Cyfnod agoriadol (gyda chysylltiadau â dysgu blaenorol)

15 munud
	Dangosir offer sydd angen i greu cylched drydan i’r disgyblion heb eu trafod.
Gofynnir iddynt feddwl am ddwy funud beth allai’r offer fod ar gyfer. Wedi iddynt feddwl yn unigol byddant yn trafod gyda phartner beth gaiff yr offer eu defnyddio ar gyfer.
Dewisir disgyblion ar hap i rannu syniadau â gweddill y dosbarth. Cyflwynir yr offer yn eu tro i’r disgyblion gan ddangos y ffordd o’u nodi fel symbol wrth lunio cylched drydan. 
	Caiff y plant amser i feddwl am yr offer a chaiff eu dangos cyn symud ymlaen i feddwl, paru, a rhannu barn/syniadau gyda chyfoedion.
Cânt gyfle i gynnig eu hatebion i weddill y dosbarth gan gynnal trafodaeth ac ateb cwestiynau’r athrawes.



	Offer cylched drydan
Bwrdd gwyn 


	

Addysgu a Dysgu Craidd

35 munud
	Prif dasg - esbonio ac arddangos enghreifftiau o greu cylched drydan yn ddigidol ac yn ymarferol. Pwysleisir ar ba mor bwysig yw bod offer yn cael eu trefnu mewn ffordd benodol er mwyn i’r trydan weithio. Caiff y disgyblion eu grwpio i grwpiau o 4 a byddant yn cylchdroi rhwng creu cylched ymarferol ac un digidol.
Wrth i’r disgyblion weithio fe fydd yr athrawes yn rhoi adborth i bob grŵp yn y fan a’r lle, a thrafod yr hyn maent yn gwneud.

	Bydd disgwyl i’r disgyblion gyd-weithio er mwyn creu cylched drydan llwyddiannus. Byddant yn llunio m.p.ll ar y cyd gyda’u hathrawes. Rhaid iddynt drafod a threialu syniadau cyn dod i benderfyniad/gasgliad er mwyn i’w cylched weithio.
Caiff y disgyblion eu stopio ar wahanol amserau yn ystod y wers er mwyn asesu cyfoedion a dysgu wrth syniadau eraill – ymateb i’r m.p.ll. Disgwylir i’r disgyblion esbonio’r hyn maent yn gwneud – hyn yn dangos dealltwriaeth.

	Ipad – phet simulations
Offer cylched drydan

	

Sesiwn Gloi

10 munud
	I gloi, bydd y disgyblion yn ateb cwis Kahoot yn seiliedig ar gynnwys y wers, e.e enw offer, diffiniad trydan, symbolau gwahanol offer. 
Caiff enghreifftiau da o gylchedau trydan eu harddangos i weddill y dosbarth, rhai technolegol ac ymarferol. 

	Bydd rhaid iddynt ateb cwis Kahoot yn unigol er mwyn asesu eu dealltwriaeth ynglŷn â thrydan. 






	Ipad – cwis kahoot

